ചരക്ക് സേവന നികുതി നടപ്പിൽ വന്ന് ഒരു മാസം പൂർത്തിയാകുമ്പോഴും എല്ലാം പഴയ പടി തന്നെ . ദിവസവും ലക്ഷക്കണക്കിന് രൂപയുടെ കച്ചവടം നടക്കുന്ന ജ്വല്ലറികളിൽ പോലും ഉപഭോക്താക്കൾക്ക് ബില്ല് കൊടുക്കുന്നില്ല . ആലപ്പുഴ മുല്ലയ്ക്കലിൽ ഒരു ജ്വല്ലറിക്കകത്ത് തന്നെ കെട്ടിട ഉടമയറിയാതെ കെട്ടിട നമ്പറോ രജിസ്ട്രേഷനോ ഇല്ലാതെ മറ്റൊരു ജ്വല്ലറി നടത്തിയും നികുതി വെട്ടിക്കുന്നത് ഏഷ്യാനെറ്റ് ന്യൂസ് നടത്തിയ അന്വേഷണത്തിൽ വ്യക്തമായി . കൊട്ടിഘോഷിച്ച് രാജ്യത്ത് ജി . എസ് . ടി നടപ്പാക്കിയപ്പോൾ നികുതി ചോർച്ച തടഞ്ഞ് എല്ലാം കുറ്റമറ്റതാക്കുമെന്നായിരുന്നു പ്രഖ്യാപനം . ഇത് എത്രത്തോളം പ്രായോഗികമായെന്നാണ് ഏഷ്യാനെറ്റ് ന്യൂസ് സംഘം പരിശോധിച്ചത് . ആലപ്പുഴ മുല്ലയ്ക്കലിലെ ഒരു ജ്വല്ലറിയിലേക്കാണ് ഞങ്ങൾ പോയത് . ഇവിടെ പ്രധാന ജ്വല്ലറിയോട് ചേർന്ന് അതേ മുറിയിൽ മറ്റൊരു ജ്വല്ലറി പ്രവർത്തിക്കുന്നു . ഒരു മൂലയിൽ മേശയും സ്വർണ്ണവില രേഖപ്പെടുത്തിയ ബോർഡുമെല്ലാമായി മറ്റൊരാൾ ഇരിക്കുന്നു . പ്രധാന ജ്വല്ലറിയുമായി ബന്ധമില്ലെന്ന് ഒറ്റനോട്ടത്തിൽ തന്നെ മനസ്സിലാവും . അവിടെ ചെന്ന് ഒരു ബേബി വള ആവശ്യപ്പെട്ടു . കടയിലുണ്ടായിരുന്ന ആൾ ഇറങ്ങിപ്പോയി കടയ്ക്ക് പുറത്തെ ഏതോ ഒരു കേന്ദ്രത്തിൽ നിന്ന് വള എടുത്തുകൊണ്ടുവന്നു . ഇഷ്ടം പോലെ സെലക്ഷനുണ്ട് . വള വാങ്ങി , പണം കൊടുത്തപ്പോൾ നല്ല ചിരി മാത്രം . ബില്ലില്ല . ഇതിന് ശേഷം ഒരു മോതിരം വാങ്ങാനായി പ്രധാന ജ്വല്ലറിയിലേക്ക് പോയി . മോതിരം വാങ്ങിയ ശേഷം കണക്കുകൂട്ടി പണവും പറഞ്ഞു . എന്നാൽ പണം കൊടുത്ത് കഴിഞ്ഞപ്പോൾ ഇവിടെയും ചിരി മാത്രം . ബില്ലില്ല . വളയും മോതിരവും ഇട്ട് തന്ന അടപ്പുള്ള പാത്രത്തിന്റെ മുകളിൽ നോക്കിയപ്പോൾ . രണ്ടും രണ്ട് ജ്വല്ലറി തന്നെയാണ് . ഒന്ന് ജോസ് ജ്വല്ലേഴ്സും മറ്റേത് ജോസ് ഗോൾഡ് ഷോപ്പും . കടയ്ക്കുള്ളിലെ ചെറിയ കടയിൽ എല്ലാം പ്രത്യേകം പ്രത്യേകമാണെന്ന് കട തുറക്കലും അടക്കലും കണ്ടാൽ തന്നെ അറിയാം . ഒരു ദിവസത്തേക്ക് നിശ്ചിത വാടക പ്രധാന ജ്വല്ലറി ഉടമയ്ക്ക് കൊടുത്താണ് ഇവിടെ പ്രത്യേക മുറിയൊരുക്കിയത് . നേരത്തെ വില്പന നികുതി ഉദ്യോഗസ്ഥർ ഇത് കണ്ടുപിടിച്ച് പിഴയടപ്പിച്ചു . എന്നാൽ ഇപ്പോഴും പഴയപടി തന്നെ . നികുതിയോ മറ്റ് ചെലവുകളോ ഒന്നും ഇല്ലാത്തതിനാൽ വാരിക്കോരിയാണ് ഓഫർ . ആറു ശതമാനം വരെയൊക്കെയാണ് വിലക്കുറവ് . ഇങ്ങനെ എത്ര വേണേലും സ്വർണ്ണം തരാൻ ഈ കടക്കാരൻ തയ്യാറുമാണ് .